S-446/2008

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 1. apríl 2008 á hendur S-kk-þgf G-kk-þgf, kt. […], Stelkshólum 8, Reykjavík, fyrir fíkniefnalagabrot, með því að hafa þriðjudaginn 23. október 2007 á heimili sínu að Stelkshólum 8 í Reykjavík haft í vörslum sínum 102,36 g af amfetamíni, 0,20 g af vímuefninu MDMA (ecstacy), 15,67 g af hassi, 5,86 g af kókaíni, 4,44 g af tóbaksblönduðu kannabisefni og 22,96 g af maríuhana, sem lögreglan fann við leit.

Þetta er talið varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og að gerð verði upptæk ofangreind fíkniefni sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku grammavogar sem lagt var hald á, sbr. 7. mgr. 5. mgr. sömu laga.

Af hálfu ákærða er krafist vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 125. gr. laga nr. 19/1991 um meðferð opinberra mála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í júlí 1960. Samkvæmt sakavottorði hans var hann, með dómi 29. mars 2000, dæmdur í 4 mánaða fangelsi, skilorðsbundið í 3 ár, fyrir fíkniefnalagabrot. Hinn 16. desember 2002 var hann dæmdur til að greiða 60.000 króna sekt fyrir umferðarlagabrot. Jafnframt var hann sviptur ökurétti í 6 mánuði. Með dómi 30. september 2003 var hann dæmdur í 5 mánaða fangelsi, skilorðsbundið í 3 ár, fyrir fíkniefnalagabrot. Refsing ákærða fyrir brotið var hegningarauki við dóminn frá 29. mars 2000. Með brotinu rauf ákærði skilorð dóms frá 29. mars 2000 og var sá dómur því dæmdur upp og ákærða gerð refsing í einu lagi. Þá gekkst ákærði undir greiðslu 40.000 króna sektar með lögreglustjórasátt hinn 1. ágúst 2007 fyrir fíkniefnalagabrot. Ákærði hefur játað brot það sem hann er nú sakfelldur fyrir. Samkvæmt fyrirliggjandi matsgerð Rannsóknarstofu í lyfja- og eiturefnafræði var styrkur kókaíns 61%, sem samsvarar 68% af kókaínklóríði, og styrkur amfetamínbasa 6,8%, sem samsvarar 9,2% af amfetamínsúlfati. Með hliðsjón af skýlausri játningu ákærða, magni efnanna og styrkleika þeirra þykir refsing ákærða hæfilega ákveðin fangelsi í fjóra mánuði. Fram hefur komið að ákærði hefur verið í óreglu en tekið sig á, farið í meðferð og haldið sig frá vímuefnum um nokkurt skeið. Verður refsingin því bundin skilorði eins og nánar greinir í dómsorði.

Með vísan til framangreindra laga- og reglugerðarákvæða eru gerð upptæk 102,36 g af amfetamíni, 0,20 g af MDMA (ecstacy), 15,67 g af hassi, 5,86 g af kókaíni, 4,44 g af tóbaksblönduðu kannabisefni, 22,96 g af maríuhana, og grammavog, sem lögregla fann við leit.

Með vísan til 1. mgr. 165. gr. laga nr. 19/1991 um meðferð opinberra mála ber að dæma ákærða til að greiða allan sakarkostnað, alls 225.118 krónur. Samkvæmt yfirliti um sakarkostnað er um að ræða kostnað matsgerðar Rannsóknarstofu í lyfja og eiturefnafræðum, 141.454 krónur. Þóknun verjanda, fyrir dómi og á rannsóknarstigi, er ákveðin 83.664 krónur, að meðtöldum virðisaukaskatti.

Dóm þennan kveður upp S-kvk-nf B-kvk-nf, settur héraðsdómari.

D ó m s o r ð :

Ákærði, S-kk-nf G-kk-nf, sæti fangelsi í 4 mánuði, en fresta skal fullnustu refsingarinnar og hún niður falla að liðnum þremur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru gerð til ríkissjóðs 102,36 g af amfetamíni, 0,20 g af MDMA (ecstacy), 15,67 g af hassi, 5,86 g af kókaíni, 4,44 g af tóbaksblönduðu kannabisefni, 22,96 g af maríuhana, og grammavog, sem lögregla lagði hald á.

Ákærði greiði 225.118 krónur í sakarkostnað, þar með talin 83.664 króna þóknun skipaðs verjanda hans, J-kk-ef E-kk-ef héraðsdómslögmanns.

S-kvk-nf B-kvk-nf